ግብፅ በታላቁ የህዳሴ ግድብ ዙሪያ አቋርጣ ወደነበረው ስምምነት ለመመለስ ጠየቀች
አዲሰ አበባ ፤  ጥር 29/2006 (ዋልታ) – ግብፅ በታላቁ የህዳሴ ግድብ ዙሪያ  አቋርጣው ወደነበረው ስምምነት ለመመለስ ጥሪ አቀረበች።ኢትዮጵያ፣ ሱዳንና ግብፅ የታላቁ የኢትዮጵያ ህዳሴ ግድብን አስመልክቶ በሀይድሮሎጂ ሞዴሊንግ ላይ እና በታችኛው የተፋሰሱ ሀገራት ሊመጣ የሚችል ማህበራዊና ኢኮኖሚያዊ ተጽእኖዎች ይጠኑ ብሎ የአለማቀፍ የባለሙያዎች ቡድን ያቀረበውን ምክረ ሀሳብ ለማስፈጸም በሱዳን ለሶስት ጊዜያት መሰብሰባቸው ይታወቃል ።ሀገራቱ በፈረንጆቹ ጥር 5 እና 6 በካርቱም ባደረጉት ድርድርም ኢትዮጵያ የግብፅን አቋም እስካልተቀበለች ድርስ መወያየት እንደማይፈልጉና ጉዳዩን ለዓለም ዓቀፉ ፍርድ ቤት እንወስዳለን ማለታቸው ይታወሳል።በኢትዮጵያ የግብፅ አምባሳደር መሀመድ ኢድሪሰ ፥  ኢትዮጵያ በአባይ ወንዝ ላይ የማንንም ፈቃደኝነት መጠየቅ አይጠበቅባትም ፤ የኢትዮጵያ እድገት የግብፅ እድገት ነው  ብለዋል።ሀገራቸው ከኢትዮጵያ ጋር አቋርጣው ወደነበረው ውይይት በመመለስ ጉዳዩን በሰላማዊ መንገድ ለመፍታት ፈቃደኛ መሆኗን ተናግረዋል።ይሁን እንጂ ከሶስት ሳምንታት በፊት ሀገሪቱ ጉዳዩን ወደ ፀጥታው ምክር ቤት እወስደዋለው ማለቷና  አሁን በኢትዮጵያ የሀገሪቱ አምባሳደር ውይይቱን እንደምትፈልገው መናገራቸው ሀገሪቱ በአባይ ወንዝ ላይ አንድ አይነት አቋም የሌላት መሆኑን ያሳየ መሆኑን የኢፌዲሪ የውጪ ጉዳይ ሚኒስቴር ቃል አቀባይ አምባሳደር ዲና ሙፍቲ ገልጸዋል።እንደ ኤፍ.ቢ.ሲ ዘገባ በኢፌዴሪ ውሃ ፣ መስኖና ኢነርጂ ሚኒስቴር የወሰንና ወሰን ተሻጋሪ ወንዞች ጉዳይ ዳይሬክተር አቶ ፈቅ አህመድ ነጋሽ በበኩላቸው ግብፅ ከውይይትና ድርድር ውጪ ሌላ ምንም አማራጭ የላትም ነው ያሉት።